Document ID: 32004R0057

Κανονισμός (ΕΚ) αριθ. 57/2004 του Συμβουλίου
της 27ης Οκτωβρίου 2003
που τροποποιεί την απόφαση 2002/602/ΕΚΑΧ της Επιτροπής για τη διαχείριση ορισμένων περιορισμών κατά την εισαγωγή ορισμένων προϊόντων χάλυβα από τη Ρωσική Ομοσπονδία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Η συμφωνία εταιρικής σχέσης και συνεργασίας με την οποία καθιερώνεται εταιρική σχέση μεταξύ αφενός των Ευρωπαϊκών Κοινοτήτων και των κρατών μελών τους και αφετέρου της Ρωσικής Ομοσπονδίας(1), τέθηκε σε ισχύ την 1η Δεκεμβρίου 1997.
(2) Το άρθρο 21 της συμφωνίας εταιρικής σχέσης και συνεργασίας προβλέπει ότι το εμπόριο προϊόντων που καλύπτει η συνθήκη για την ίδρυση της Ευρωπαϊκής Κοινότητας Άνθρακα και Χάλυβα (εφεξής "ΕΚΑΧ"), διέπεται από τον τίτλο ΙΙΙ, εξαιρουμένου του άρθρου 15, καθώς και από τις διατάξεις της συμφωνίας.
(3) Η ΕΚΑΧ και η κυβέρνηση της Ρωσικής Ομοσπονδίας συνήψαν, την εν λόγω συμφωνία σχετικά με το εμπόριο ορισμένων προϊόντων χάλυβα(2), η οποία εγκρίθηκε εξ ονόματος της ΕΚΑΧ, με την απόφαση 2002/603/ΕΚΑΧ της Επιτροπής(3).
(4) Η ισχύς της συνθήκης ΕΚΑΧ έληξε στις 23 Ιουλίου 2002. Τα μέρη συμφώνησαν βάσει του άρθρου 10 παράγραφος 2 της συμφωνίας για το εμπόριο ορισμένων προϊόντων χάλυβα ότι η συμφωνία θα πρέπει να εξακολουθήσει να ισχύει και ότι όλα τα δικαιώματα και οι υποχρεώσεις θα πρέπει να διατηρηθούν μετά τη λήξη.
(5) Η κυβέρνηση της Ρωσικής Ομοσπονδίας ζήτησε, δυνάμει του άρθρου 3 παράγραφος 3 της συμφωνίας, τη μεταφορά ορισμένων ποσοτήτων από τα ποσοτικά όρια που δεν χρησιμοποιήθηκαν κατά το έτος 2002. Η εγκριθείσα μεταφορά για κάθε ομάδα προϊόντων έχει ως ακολούθως: 2186980 kg για την ομάδα SA1, 10802830 kg για την ομάδα SA1α, 4200000 kg για την ομάδα SA2, 2505046 kg για την ομάδα SA3, 0 για την ομάδα SA4, 272850 kg για την ομάδα SB1, 4200000 για την ομάδα SB2 και 11550000 για την ομάδα SB3.
(6) Η κυβέρνηση της Ρωσικής Ομοσπονδίας ζήτησε, δυνάμει του άρθρου 3 παράγραφος 4 της συμφωνίας, τη μεταβίβαση 4000 τόνων από την ομάδα προϊόντων SB2 και 6000 τόνων από την ομάδα προϊόντων SB3 στην ομάδα προϊόντων SA1α.
(7) Τα συμβαλλόμενα μέρη ξεκίνησαν διαβουλεύσεις, όπως προβλέπεται στο εγκριθέν πρακτικό αριθ. 2 της προαναφερθείσας συμφωνίας, και κατέληξαν στο συμπέρασμα ότι η κάλυψη των προϊόντων από την συμφωνία πρέπει να επεκταθεί για να συμπεριλάβει επίσης τις ομάδες προϊόντων SA5 και SA6. Η εν λόγω επέκταση αποτελεί το αντικείμενο νέας συμφωνίας, που τροποποιεί την προηγούμενη συμφωνία.
(8) Η Κοινότητα ενέκρινε την σύναψη της νέας συμφωνίας, η οποία ετέθη σε ισχύ την ημέρα της υπογραφής της(4).
(9) Είναι απαραίτητο να τροποποιηθεί αναλόγως η απόφαση 2002/602/EKAX της Επιτροπής, της 8ης Ιουλίου 2002, για τη διαχείριση ορισμένων περιορισμών κατά την εισαγωγή ορισμένων προϊόντων χάλυβα από τη Ρωσική Ομοσπονδία(5) έτσι ώστε να ληφθούν υπόψη το αίτημα της μεταφοράς, το αίτημα της μεταβίβασης και η νέα συμφωνία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η απόφαση 2002/602/ΕΚΑΧ τροποποιείται ως ακολούθως:
1. Το παράρτημα I αντικαθίσταται από το παράρτημα Ι του παρόντος κανονισμού.
2. Το παράρτημα IV αντικαθίσταται από το παράρτημα ΙΙ του παρόντος κανονισμού.
Άρθρο 2
Για τις εισαγωγές στην Κοινότητα, προϊόντων που υπάγονται στις ομάδες προϊόντων SA5 και SA6 και συνοδεύονται από ένα έγγραφο επιτήρησης(6) εκδοθέν πριν από έναρξη της ισχύος του παρόντος κανονισμού, δεν απαιτείται έγκριση των εισαγωγών, όπως αναφέρεται στην απόφαση 2002/602/ΕΚΑΧ, και ιδίως στο άρθρο 2.
Άρθρο 3
Τα προϊόντα που περιλαμβάνονται στις ομάδες προϊόντων SA5 και SA6, όπως ορίζονται στο παράρτημα I, καταγωγής Ρωσικής Ομοσπονδίας, τα οποία εισάγονται στην Κοινότητα από την 1η Ιανουαρίου 2003, καταλογίζονται στα αντίστοιχα ποσοτικά όρια που καθορίζονται στο παράρτημα ΙΙ, για το έτος 2003.
Άρθρο 4
Ο παρών κανονισμός αρχίζει να ισχύει τη δέκατη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 27 Οκτωβρίου 2003.

Labels: 18
3
1